b"\n_START_ARTICLE_\n\xc3\x8ele-d'Aix\n_START_SECTION_\nGeografija\n_START_PARAGRAPH_\nOtok \xc3\x8ele-d'Aix le\xc5\xbei v osr\xc4\x8dju morskega preliva pertuis d'Antioche nedale\xc4\x8d stran od izliva reke Charente v Biskajski zaliv. Majhen otok oblikovan v polmesec meri v \xc5\xa1irino 600 metrov, v dol\xc5\xbeino pa 3 kilometre. Dostop do njega poteka izklju\xc4\x8dno po morju, s celino (rt Pointe de la Fum\xc3\xa9e), od katere ga lo\xc4\x8duje pribli\xc5\xbeno 6 kilometrov \xc5\xa1iroka o\xc5\xbeina, vsak dan poteka trajektna povezava, v poletnem \xc4\x8dasu je povezan tudi z La Rochelle in sosednjimi otoki R\xc3\xa9 in Ol\xc3\xa9ron.\n_START_SECTION_\nUprava\n_START_PARAGRAPH_\nOb\xc4\x8dina \xc3\x8ele-d'Aix je vklju\xc4\x8dena v kanton Rochefort-Sever, slednji v okro\xc5\xbeje Rochefort.\n_START_SECTION_\nZgodovina\n_START_PARAGRAPH_\nNa otoku je bil v 11. stoletju zgrajen manj\xc5\xa1i samostan, odvisen od sosednjega Saint-Martina na otoku R\xc3\xa9._NEWLINE_Za posest na otoku sta se ob koncu 12. stoletja med stoletno vojno borili Francija in Anglija, slednja je na njem gospodarila pribli\xc5\xbeno 15 let. V \xc4\x8dasu francoskih verskih vojn je sprva katoli\xc5\xa1ki otok postal po osvojitvi prete\xc5\xbenega obmo\xc4\x8dja s strani vodje hugenotov Benjamina de Rohana v 20. letih 17. stoletja za nekaj mesecev protestantski. Po izgradnji strate\xc5\xa1ko pomembnega voja\xc5\xa1kega pristani\xc5\xa1\xc4\x8da v Rochefortu leta 1665 je otok dobil \xc5\xa1tevilne utrdbe, ki jih je skonstruiral Vauban, dokon\xc4\x8dane v letu 1704. Med sedemletno vojno sredi 18. stoletja so otok ob poskusu zavzetja pristani\xc5\xa1\xc4\x8da Rochefort ponovno za nekaj tednov osvojili Angle\xc5\xbei (1757). Otok je bil v rokah Angle\xc5\xbeev \xc5\xa1e od leta 1759 (po pomorski bitki v Quiberonskem zalivu) do konca vojne 1763._NEWLINE_Med francosko revolucijo je otok slu\xc5\xbeil kot zapor za nasprotnike revolucije. V Napoleonovem obdobju je bila na otoku zgrajena stavba za poveljnika opori\xc5\xa1\xc4\x8da in utrdba Fort Liedot. Leta 1809 se je ob otoku odvijala pomorska bitka, v kateri je angle\xc5\xa1ka flota dosegla pomembno zmago nad Francijo. Na otoku se je po porazu pri Watterlooju od 12. do 15. julija 1815 zadr\xc5\xbeeval Napoleon, kjer se je po brezihodnem polo\xc5\xbeaju na ladji HMS Bellerophon kon\xc4\x8dno predal britanskim oblastem."